和新成都知府鄧潤甫温伯內翰道中見寄
作者：馮山
朝代：宋

paragraphs: 畫舸秋離峽，長江水齧堤。
郡樓高送别，客袂摻分睽。
前後聲難繼，升沉分不齊。
私心常有待，得意幸相攜。
千里聞鳴鳳，三年倦割雞。
一哀纒性命，萬事錯端倪。
英俊聯翩起，清華直上躋。
平生依筆硯，俛首失鋤犂。
同嗜餐秋菊，忘言病夏畦。
精粗分玉石，去住即雲泥。
近列多鴛鷺，誰人享駃騠。
徊翔趨鳳閣，隱約駕雞栖。
訓誥資温潤，衣冠出品題。
風流清憲府，威望肅朝閨。
戲彩江湖樂，觀濤歲月稽。
還朝垂拱北，易帥華陽西。
舊德傾中外，歡謠浹庶黎。
忽聞旌棨近，頓解簿書迷。
一笑何勝喜，高談爲少低。
長篇追杜老，餘論及曹谿。
把酒聽新闋，尋山傍小蹊。
欹斜行疊嶂，空曠上危梯。
拾掇留樽俎，蕭疏愧糗藜。
故人難會遇，壯士合悲啼。
物理紛無定，年華去可悽。
王師行解甲，盟府重盤圭。
劍外聲文鐸，關中息戰鼙。
時清數相見，寧望胯金犀。